Document ID: 31977R1669

ΚΑΝΟΝΙΣΜΟΣ (ΕΟΚ) αριθ. 1669/77 ΤΗΣ ΕΠΙΤΡΟΠΗΣ της 25ης Ιουλίου 1977 περί κατατάξεως εμπορευμάτων στη διάκριση 02.02 Β Ι του κοινού δασμολογίου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ.
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 97/69 του Συμβουλίου της 16ης Ιανουαρίου 1969 περί των μέτρων τα οποία πρέπει να ληφθούν για την ομοιόμορφη εφαρμογή της ονοματολογίας του κοινού δασμολογίου (1), όπως τροποποιήθηκε τελικά με τον κανονισμό (ΕΟΚ) αριθ. 280/77 (2), και ιδίως το άρθρο 3,
Εκτιμώντας:
ότι, για την εξασφάλιση ομοιόμορφης εφαρμογής της ονοματολογίας του κοινού δασμολογίου, επιβάλλεται η θέσπιση διατάξεων περί της δασμολογικής κατατάξεως του ωμού και κατεψυγμένου κρέατος πουλερικών, και ιδίως ινδορνίθων, το οποίο λαμβάνεται δι' αποξέσεως του μέρους του σκελετού που απομένει μετά από αφαίρεση τεμαχίων κρέατος μεγαλύτερης αξίας ή άλλως πως (παραδείγματος χάριν κατά την κοπή τεμαχίων κρέατος ορισμένης διαστάσεως) και αποτελείται από μικρά τεμάχια ακανονίστου σχήματος, στα οποία προσκολλώνται τμήματα τενοντώδη και λιπαρά, καθώς και συνδετικός ιστός και των οποίων το βάρος ποικίλλει κατά προσέγγιση από 5 μέχρι 40 γραμμάρια-
ότι το κοινό δασμολόγιο που προσαρτάται σε παράρτημα στον κανονισμό (ΕΟΚ) αριθ. 950/68 του Συμβουλίου της 28ης Ιουνίου 1968 (3), όπως τροποποιήθηκε τελικά με τον κανονισμό (ΕΟΚ) αριθ. 1111/77 (4), στη διάκριση 02.02 Β I τα αποστεωμένα μέρη πουλερικών (πλην των παραπροϊόντων σφαγίων)-
ότι η δασμολογική έννοια "μέρη πουλερικών (πλην των παραπροϊόντων σφαγίων)" περιλαμβάνει ομοίως -όπως προκύπτει από την απαρίθμηση, η οποία περιλαμβάνει στο κείμενο της κλάσεως 02.02 Β II γ)-τις ράχες, τους λαιμούς, τις ράχες μαζί με λαιμούς, τα άκρα ράχεων και τα άκρα πτερύγων, αν και πολύ συχνά, λόγω της κατωτέρας ποιότητός τους, είναι σύνηθες στο εμπόριο να κατονομάζονται αυτά τα τεμάχια "παραπροϊόντα σφαγίων"- ότι, λαμβανομένης υπόψη μιας τέτοιας ερμηνείας, τα μικρά τεμάχια κρέατος τα οποία λαμβάνονται δι' αποξέσεως του σκελετού πρέπει να κατατάσσονται επίσης στη διάκριση 02.02 Β και ειδικότερα στη διάκριση 02.02 Β Ι σαν μέρη αποστεωμένων πουλερικών-
ότι, εξάλλου, τα τεμάχια του κρέατος που λαμβάνονται με αυτό τον τρόπο είναι παρομοίου είδους προς τα μικρά τεμάχια τα οποία προκύπτουν από την κοπή σημαντικοτέρων μερών, τα οποία πρέπει, αναμφισβητήτως, να κατατάσσονται στη διάκριση 02.02 Β Ι-
ότι οι διατάξεις του παρόντος κανονισμού είναι σύμφωνες με τη γνώμη της Επιτροπής Ονοματολογίας του Κοινού Δασμολογίου,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το ωμό και κατεψυγμένο κρέας πουλερικών, ειδικότερα δε ινδορνίθων, το οποίο λαμβάνεται δια της αποξέσεως του μέρους του σκελετού, που απομένει μετά από αφαίρεση τεμαχίων κρέατος μεγαλύτερης αξίας ή με άλλο τρόπο (παραδείγματος χάριν κατά την κοπή τεμαχίων κρέατος ορισμένης διαστάσεως) και αποτελείται από μικρά τεμάχια ακανονίστου σχήματος, στα οποία προσκολλώνται τμήματα τενοντώδη και λιπαρά, καθώς και συνδετικός ιστός και των οποίων το βάρος ποικίλλει κατά προσέγγιση από 5 μέχρι 40 γραμμάρια, υπάγεται στην ακόλουθη κλάση του κοινού δασμολογίου:
02.02 Πουλερικά ορνιθώνος εσφαγμένα και παραπροϊόντα αυτών, βρώσιμα (εξαιρέσει των συκωτιών) νωπά, διατετηρημένα δι' απλής ψύξεως ή κατεψυγμένα:
Β. Μέρη πουλερικών (έτερα των παραπροϊόντων σφαγίων):
Ι. Αποστεωμένα.
Άρθρο 2
Ο παρών κανονισμός αρχίζει να ισχύει την εικοστή πρώτη ημέρα από τη δημοσίευσή του στην Επίσημη Εφημερίδα των Ευρωπαϊκων Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, στις 25 Ιουλίου 1977.

Labels: 3
17
6